ET Euroopa Liidu Teataja C 48/14

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2014/C 48/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„ ” („KAFAE DOI TUNG”)

EÜ nr: TH-PGI-0005-0814-27.05.2010

KGT ( X ) KPN ( )

1. Nimetus

„ ” („Kafae Doi Tung”)

2. Liikmesriik või kolmas riik

Tai

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jms)

3.2. Punktis 1 esitatud nimetusega tähistatud toote kirjeldus

Nimetus „Kafae Doi Tung” viitab araabika kohviubadele, mida saadakse Chiang Rai provintsis asuvas Nang Non mäestikus kasvatatavatest kohvitaimedest. Kohvitaimed kasvavad 800–1 200 meetri kõrgusel merepinnast Doi Tung'i arendusprojekti alal, mis laiub üle kahe maakonna (amphur): Mae Fah Luang ja Mae Sai, mille koordinaadid on 20°13′45″–20°26′39″ põhjalaiust ja 99°43′18″–99°52′52″ idapikkust (edaspidi „määratletud geograafiline piirkond”). „Kafae Doi Tung” on aretatud spetsiaalsetest araabia kohvipuu hübriididest, mis on saadud järgnevate hübriidide ristamisel: „Catimor”, „Caturra” ja „Catuai”.

„Kafae Doi Tung” on vaid ühest kindlast piirkonnast saadav kohv. Kohvitaimed kasvavad haljendavate metsade varjus ning nende eest kantakse hoolt kogu kasvuperioodi vältel. Kogu protsess alates taimede istutamisest, lõpetades röstimise ning pakendamisega nõuab suurt hoolt. „Kafae Doi Tung” ei sisalda toksiine ega ohratoksiini. Tänu sellele on „Kafae Doi Tung'il” ainulaadne tasakaalustatud maitse ning õrnalt puuviljane magus aroom. See kohvisort on suhteliselt happeline, kuid mitte kibe, keskmise täidluse ja järelmaitsega.

Toote omadused

— Kohv: araabika, mis on toote kvaliteedi tagamiseks aretatud järgnevate hübriidide ristamisel: „Catimor”, „Caturra” ja „Catuai”.

„Kafae Doi Tung'i” toote füüsilised omadused

— Rohelised kohvioad (toorkohv): „Kafae Doi Tung'i” rohelised kohvioad on värvuselt sinakasrohelised või rohelised ja nende niiskusesisaldus on 10–12 %.

— Röstitud kohv: „Kafae Doi Tung” röstitud kvaliteetkohv on mõõdukalt happeline ja keskmise täidlusega. Kohvi võib röstida heledaks, keskmiselt tumedaks või väga tumedaks. Röstitud kohv on värvuselt pruunikas või tumepruun ja sellel on ainulaadselt tasakaalustatud, suhteliselt happeline, kuid mitte kibe maitse, õrnalt puuviljane magus aroom ja keskmine täidlus.

Tai kaubandusministeeriumi intellektuaalomandi osakond registreeris 2006. aastal „Kafae Doi Tung'i” geograafilise tähisena, mis tähendab, et seda kaubamärki võib kasutada vaid ühes kindlas piirkonnas, 800–1 200 meetri kõrgusel merepinnast asuvates istandustes kasvatatava kohvi puhul.

3.3. Tooraine (üksnes töödeldud toodete puhul)

1) Kohvimarjad on pärit Doi Tung'i arendusprojekti piirkonnast.

2) Toorkohv saadakse Doi Tung'i arendusprojekti alal olevates istandustes haritud kohvitaimede marjadest ning seda töödeldakse Doi Tung'i arendusprojekti tehases, mida toetab Mae Fah Luang'i fond.

3.4. Sööt (üksnes loomse päritoluga toodete puhul)

Ei kohaldata.

3.5. Tootmise erietapid, mis peavad toimuma määratletud geograafilises piirkonnas

Istandik

1) Seemned valitakse kõrgetasemelise tootlikkusega taimedelt, mis ei ole haiged, ei ole kahjuritest vaevatud ning millel on hea pungumine. Seemned peab valima põllumajandusosakond Mae Fah Luang'i fondi järelevalve all.

2) Istandikud asuvad 800–1 200 meetri kõrgusel merepinnast, haljendavate metsade varjus. Tänu varjulisele ja ebatasasel pinnal olevale kasvukeskkonnale valmivad marjad aegamööda ning see tagab nende kompleksse ja intensiivse maitse.

3) Taimed istutatakse umbes 2 × 2 meetriste vahedega.

4) Rohtu niidetakse ja taimi puhastatakse umbrohust aasta jooksul regulaarselt. Lõigatud rohtu kasutatakse istutusaugu katmiseks.

5) Sobiva sagedusega kasutatakse lehtede ja viljade toitmiseks ning pinnase viljakamaks muutmiseks väetisi.

6) Kahjurite tõrjeks ega ennetamiseks ei kasutata kemikaale.

7) Vastavalt Mae Fah Luang'i fondi standarditele lõigatakse taimede oksi selleks, et pungadest areneksid uued oksad.

Saagikoristus ja pärgamendikohvi tootmine

1) Saagikoristusaeg on igal aastal oktoobrist kuni veebruarini.

2) Korjatakse vaid küpseid marju ning seda tehakse hoolikalt ja käsitsi.

3) Korjatud marjad tuleb veel sama päeva jooksul toimetada tehasesse.

4) Marjade puhastamiseks kasutatakse kõrgetasemelisi aparaate. Vastava protsessi käigus kerkivad lehed ja toored marjad pinnale ning need eemaldatakse. Pärast seda eemaldatakse kvaliteetsete marjade seemnetelt viljaliha.

5) Valitud oad käivad läbi tsentrifuugist, mis eemaldab neid ümbritseva vaigulaadse massi. Seejärel pannakse oad umbes 36 tunniks vette käärima selleks, et vaik täielikult eemalduks. See käärimisprotsess aitab ühtlasi kaasa kohviubade ainulaadse aroomi ja maitseomaduste kujunemisele.

6) Kui kääritamine on lõppenud, lastakse oad läbi puhta voolava vee alt ning seejärel laotatakse päikese kätte betoonalusele kuivama, kus neid keeratakse ümber iga 30 minuti järel. Seda protsessi korratakse iga päev, kuni nende niiskusesisaldus on 10–12 %.

Pärgamendikohvi pakendamine ja ladustamine

Kuiv pärgamendikohv, mille niiskusesisaldus on 10–12 %, pakendatakse riidest kottidesse ja ladustatakse õhurikkasse kohta aluste peale, mis on eemal päikesevalgusest.

Roheliste kohviubade (toorkohv) tootmine

Protsess koosneb neljast etapist. Kuivast pärgamendikohvist eraldatakse esmalt sisekest (endokarp), millelt seejärel eraldatakse puhuri abil ülejäänud setted. Rohelised oad sõelutakse vastavalt nende suurusele (lähtudes läbimõõdust) ning vastavalt kaalule (kasutades gravitatsioonijõudu). Selle protsessi tulemusena saadakse kvaliteetsed „Kafae Doi Tung'i” rohelised oad, mida tuntakse „Peaberry”, „Extra Fancy”, „Fancy No 1” ja „Prime” nimede all. Värvuselt on nad kas sinakasrohelised või hallikasrohelised ning nende niiskusesisaldus on 10–12 %.

Röstitud kohvi tootmine

Rohelisi ube röstivad kogenud röstijad ning seda tehakse kõrgetasemeliste röstimismasinatega. Kohvi võib röstida heledaks, keskmiselt tumedaks või väga tumedaks. Kõigepealt röstitakse väike kogus ube, sellele järgneb hulganisti degusteerimisi ning alles pärast seda hakatakse röstima suuremate koguste kaupa. Iga partii läbib pärast röstimist degusteerimise ning lisaks süsihappegaasi eemaldamise protseduuri, mida tehakse võimalikult ettevaatlikult, et kohvi aroom säiliks. Röstimisprotsess kestab tavaliselt 12–15 minutit.

Erineva suuruse ja kvaliteediga röstitud kohv segatakse siis vastavalt eri vormelitele.

Röstitud kohvi jahvatamisel on kolm erinevat taset: vähejahvatatud, keskmiselt jahvatatud ja peeneks jahvatatud.

Päritolutõend

Kogu tootmisprotsessi on võimalik kontrollida ja jälgida tänu kohvikasvatajate registreeringutele. Kontrolli teostab Mae Fah Luang'i fond. Eespool mainitud tootmisprotsess peab olema dokumenteeritud tagamaks „Kafae Doi Tung'i” jälgitavust.

„Kafae Doi Tung'i” tootmisprotsessi tuleb jälgida vastavalt Mae Fah Luang'i fondi kehtestatud sisekontrollisüsteemile, mille raames võib „Kafae Doi Tung'i” tootmis- ja ladustamisprotsessi kontrollida igal ajal ning ette teatamata.

Kui põllumajandustootjad, kaubandusketid, toote töötlejad, pakendajad ja levitajad tahavad kasutada „Kafae Doi Tung'i” geograafilist tähist, peavad nad end kirja panema Mae Fah Luang'i fondi registrisse. Nad peavad koostama käitlemisjuhendi ja esitama selle fondi registrile.

Liikmetega seotud andmete tühistamisest või muudatustest tuleb teavitada Mae Fah Luang'i fondi registripidajat. Kui sellest ei teatata, tühistatakse liikmestaatus automaatselt.

3.6. Erieeskirjad viilutamise, riivimise, pakendamise jm kohta

Pakendil on õhuklapp, mis laseb õhku välja, kuid takistab sel sisenemast. „Kafae Doi Tung” pakendatakse järgmisse kolme eri suurusega pakendisse: 200 grammi, 500 grammi ja 1 000 grammi. Toote kvaliteedi ja ühtse päritolu tagamiseks tuleb pakendamisprotsess viia läbi Mae Fah Luang'i fondi järelevalve all.

3.7. Erieeskirjad märgistamise kohta

1) Pakendile peavad olema märgitud sõnad „ ” ja/või „KAFAE DOI TUNG”

2) Toote pakendil on lubatud kasutada ÜRO uimastite ja kuritegevuse vastase võitluse büroo (UNODC) pitserit. See ei ole kohustuslik.

3) Kohustuslik on nii Tai geograafilise tähise logo kui ELi logo (pärast Euroopas registreerimist).

4. Geograafilise piirkonna kokkuvõtlik määratlus

Määratletud geograafiline piirkond, kus toimub kogu tootmisprotsessiga seotud tegevus, on Doi Tung piirkond, mis asub Mae Fah Luang ja Mae Sai maakondade piiril Chiang Rai provintsis. See hõlmab 93 515 rai või 149,62 ruutkilomeetri suurust ala, mille koordinaadid on vastavalt 20°13′45″–20°26′39″ põhjalaiust ja 99°43′18″–99°52′52″ idapikkust.

5. Seos geograafilise piirkonnaga

5.1. Geograafilise piirkonna eripära

Suurem osa määratletud geograafilisest piirkonnast on kaetud kõrgete mäestikega, mis laiuvad nii ida- kui ka läänepoolses osas põhjast lõunasse. Neid lahutab teineteisest kitsas org. Suure osa Doi Tung'i arendusprojekti piirkonnast moodustavad komplekssed mäestikud, mille koostises leidub erinevaid kivimeid, kuid nende ilmastikule vastupidavuse tase on sama. Järsu pinnase tõttu on sinna tekkinud mitmeid ojasid ja jõgesid nagu Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai ja 1Nam Dang. Piirkonnale on omased tugevad vihmasajud ning vihmaseid päevi on aastas vähemalt 120. Keskmine sademete hulk aastas on 2 266 millimeetrit ja keskmine temperatuur on umbes 22 °C. Suurem osa pinnasest koosneb savist (gleistunud savist, saviliivast), mille veeimavustase on keskmine.

5.2. Toote eripära

Rohelised kohvioad

Kirjeldatud protsessi tulemusena saadakse kvaliteetsed „Kafae Doi Tung'i” rohelised oad, mida tuntakse „Peaberry”, „Extra Fancy”, „Fancy No 1” ja „Prime” nimede all. Värvuselt on nad kas sinakasrohelised või hallikasrohelised ning nende niiskusesisaldus on 10–12 %. Doi Tung'i kvaliteetsete roheliste kohviubade töötlemine koosneb neljast etapist. Esmalt eraldatakse sisekest (endokarp) kuivast pärgamendikohvist. Seejärel eemaldatakse puhuri abil ülejäänud setted ja võõrkehad, sealhulgas katkised ja kahjustatud oad Pärast seda sõelutakse oad vastavalt läbimõõdule ning lõpuks sõelutakse need vastavalt kaalule (kasutades gravitatsioonijõudu) selleks, et eemaldada defektsed oad ja kruus.

Röstitud kohv

Rohelisi ube röstivad kogenud röstijad Doi Tung'i arendusprojekti piirkonnas ning selleks kasutatakse kõrgetasemelisi röstimismasinaid. Kohvi võib röstida heledaks, keskmiselt tumedaks või väga tumedaks. Kõigepealt röstitakse väike kogus ube, sellele järgneb hulganisti degusteerimisi ning alles pärast seda hakatakse röstima suuremate koguste kaupa. Iga partii läbib pärast röstimist degusteerimise. Lisaks viiakse läbi protseduur, millega eemaldatakse süsihappegaas võimalikult ettevaatlikult, et kohvi aroom säiliks. Erineva suuruse ja kvaliteediga röstitud kohv segatakse siis vastavalt eri vormelitele.

Röstitud kohv pakendatakse õhukindlatesse alumiiniumist fooliumi kottidesse, millel on õhuklapp, et lasta süsihappegaasi välja ja takistada ühtlasi õhul pakendisse sisenemast. „Kafae Doi Tung'i” röstitud kohvi omadused on alljärgnevad.

Niiskusesisaldus: vähem kui 5 %

Invertsuhkur: vähemalt 1,5 %

Tuhasisaldus: 3 kuni 6 % kuivaines

Vees lahustuv tuhk: vähemalt 75 % kogu tuhasisaldusest

Kofeiin: vähemalt 1 %.

Petrooleetri ekstrakt: 8–28 %

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Doi Tung'i arendusprojekt käivitati 1988. aastal kuningakoja algatusel ning selle eesmärk oli elavdada taasmetsastamist ning narkootikumidevastast võitlust. Araabika kohv oli üks põllukultuuridest, mida mägedes elavad hõimud hakkasid kasvatama asendamaks mooni. Käesolev kuninglikul algatusel loodud projekt on andnud paljudele kohalikele inimestele töökoha ja stabiilse sissetuleku ning tänu sellele tulevad nad enesega iseseisvalt toime.

Doi Tung'i arendusprojekt sai loa „Kafae Doi Tung'i” pakendil kasutada ÜRO uimastite ja kuritegevuse vastase võitluse büroo (UNODC) pitserit.

Lisaks, kuna „Kafae Doi Tung'i” kasvatatakse alal, kus edendatakse taasmetsastamist, asuvad kõik kohvitaimed haljendavate metsade varjus. Tänu varjulisele ja kõrgele kasvukeskkonnale ning ühtlasi ka orgaaniliste väetiste kasutamisele valmivad marjad järk-järgult, mis tagab Doi Tung'i kohviubade ainulaadsed ja intensiivsed maitseomadused. Mahakukkunud lehed toimivad kui looduslik väetis, mis rikastab pinnase toitainesisaldust ning suurte puude vari aitab ühtlasi hoida ökosüsteemi tasakaalus, pakkudes looduslikku elupaika paljudele lindudele, loomadele ja mitut liiki puudele.

Looduslikel ja inimteguritel on „Kafae Doi Tung'i” tootmisel suur osatähtsus. Doi Tung on mägi, mille kõrgus ulatub 800–1 200 meetri kõrgusele merepinnast (keskmine kõrgus). See keskkond on sobilik araabika kohvi viljelemiseks. Tänu araabika kohvi varjulisele kasvukeskkonnale valmivad marjad aegamööda ning see tagab nende kompleksse ja intensiivse maitse ja aroomi. Nendele tingimustele lisandub veel põhjalik kohvisortide valik, ettevaatlik hooldamine, keerulised saagikoristusprotseduurid ja tavapärane tootmisprotsess.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.